Martín Palmeri

Martín Palmeri (født 19. juli 1965 i Buenos Aires) er en argentinsk komponist, pianist, kor- og orkesterdirigent. Han har studert komposisjon, kor- og orkesterledelse, sang og klaver i Argentina og Italia.

Musikerkarriere
Han har skrevet operaer, kor- og orkesterverk. Flere av disse har en form og harmonikk som er inspirert av Tango nuevo, tangoformen som utviklet seg fra 1950-årene, da Astor Piazzolla innførte nye instrumenter og melodistrukturer med inspirasjon fra andre musikksjangre, som jazz og klezmer-musikk, i de tradisjonelle tangoorkestrene.

Palmeri har dirigert flere kor, blant annet koret ved Det juridiske fakultet, Universitetet i Buenos Aires, som også har urfremført enkelte av hans verk. I tillegg har han dirigert Polifonico Città Coro di Vicente López, Vocal Sospir, il Colegio Esclavas del Sagrado Corazón de Jesús de Belgrano, la Escuela Argentina Modelo, la Scuola di Musica di Buenos Aires, Vocal del Quartier (Paraná).

Han blir ofte invitert til selv å dirigere eller spille klaverpartiene i sine verk, når de oppføres rundt i verden. Hans mest kjente verk, Misa a Buenos Aires (Misatango), var utgangspunkt for workshops ved korfestivalen Europa Cantat i Utrecht (2009), og i Wiener Konzerthaus i Wien har tre Misatango-festivaler vært gjennomført i 2017 og 2018. Under festivalene arrangeres det både workshops for musikere og dirigenter – og konserter, der flere kor samarbeider om å fremføre Misatango, sammen med strykeorkester og tangogrupper.

I 2013 ble Misatango fremført i Roma av Kölner Domchor og Roma Sinfonietta, på en konsert til ære for pave Frans, i kirken Basilica San Ignacio de Loyola.

Høsten 2018 ble messen fremført i Norge for første gang; i Nidarosdomen og i Johanneskirken i Bergen. Begge steder ble verket dirigert av Palmeri.

Sommeren juni 2019 var det verdenspremière på fire messesatser, Kyrie, Sanctus, Benedictus og Agnus Dei, i Carnegie Hall, New York. Sammen med satsene Gloria (2015) og Credo (2017) skal disse utgjøre verket Gran Misatango. (norsk: Den store Misatango/tangomessen).

Verk (utvalg)

Misatango 
Misa a Buenos Aires, bedre kjent som Misatango eller Misa Tango er et verk for mezzosopran, blandet kor (SATB), bandoneon, piano og strykeorkester. Tangosekstetten «faux pas» fra Niedersachsen har dessuten en versjon for fire solosangere og instrumental tangokvintett på sitt program.

Messen er bygd opp med de vanlige messeleddene «Kyrie», «Gloria», «Credo», «Sanctus», «Benedictus» og «Agnus Dei». Teksten er på latin. Musikken er blant annet inspirert av Astor Piazzollas tangokomposisjoner. I en litt uhøytidelig omtale står det at også Johann Sebastian Bachs messer og Ludwig van Beethovens Missa solemnis har vært gudfedre for messen. «I passasjer høres det ut som om Johann Sebastian og Ludwig har sluttet seg til Buena Vista Social Club».

Messen, som varer rundt 40 minutter, ble urfremført av Cubas nasjonale symfoniorkester, Orquesta Sinfónica Nacional de Cuba, i 1996.

Operaer 

 Mateo (uroppført 1999, Teatro Roma, Avellaneda).
 Stefano.

Orkesterverk 

 Tango del Bicentenario (Qatar symfoniorkester)
 Sobre las Cuatro Estaciones (uroppført 2004).
 Concierto para Bandoneon (uroppført 2004, Teatro Roma, Avellaneda)
 Presagios for cello og kammerorkester (uroppført 2001, Materia, Italia).
 Duo Fantasioso for fløyte, bandoneon og kammerorkester

Korverk 

 Misa a Buenos Aires (Misatango) (uroppført 1996 på Cuba).
 Oratorio de Navidad  (uroppført 2003, av koret ved Det juridiske fakultet, Universitetet i Bueonos Aires).
 Canto de la lejania for blandet kor, bandoneon, klaver og kontrabass (2010).
 Magnificat – for sopran, mezzosopran, kor, bandoneon, klaver og strykere (uroppført 2012 i Milano).
 Amor América - Cantata latinoamericana – for sopran, baryton, blandet kor og orkester (uroppført 2014).
 La Creación – Tango Oratorio, for tangoorkester, kor og mezzosopran (uroppført 2017, i Biel og Less, Sveits).
Laudate Pueri – for kvintett og kor (uroppført 2017 i Poznan, Polen).

Diskografi (utvalg) 

 Magnificat (plateselskap: DUX)
 Martin Palmeri: The spirit of tango (plateselskap: FKJO)
 Misatango/Misa A Buenos Aires (2011, plateselskap: Fonocal)
 Misatango; Tango Gloria (plateselskap: Classic Production Osnabrück)
 Violonceltango (2007, bratsj: Jorge Daniel Rossi; plateselskap: Symphony)

Hedersbevisninger 
 2003 – Det nasjonale kunststiftelsen i Argentina tildelte ham førstepris i sjangeren «Symfoniske verk» for hans Concierto de danzas para cello y orquesta  i Juan Carlos Paz-komposisjonskonkurransen. 
2010 – Universitetet i Rosario hedret ham med førstepris for «National Choral Arrangements». 
2011 – førstepris i en konkurranse om korarrangementer, arrangert av Asociación Argentina para la Música Coral "America Cantat" (AAMCANT).

Referanser

Eksterne lenker 
 
 
 Intervju med Palmeri under Misatango Festival i Wien (2017) (spansk, med engelsk teksting)  Besøkt 4. september 2018

Argentinske komponister
Argentinske dirigenter
Personer fra Buenos Aires